Καλό φθινόπωρο η Πλατεία Ελευθερίας

Το ένα μετά το άλλο ανατρέπονται τα χρονοδιαγράμματα για ολοκλήρωση της Πλατείας Ελευθερίας και τώρα όλοι στρέφουν τα βλέμματα προς το Φθινόπωρο, αφού η τελευταία ημερομηνία που είχε συμφωνηθεί για ολοκλήρωση του έργου (24 Ιουλίου 2018) φαίνεται να εγκαταλείπεται.

Ο δήμαρχος Λευκωσίας από τον οποίο ζητήσαμε ενημέρωση απέφυγε να μας απαντήσει αλλά όπως πληροφορηθήκαμε από δημοτικούς συμβούλους, φαίνεται ότι από μισόλογα που τους είπαν, υπάρχει ενδεχόμενο να ολοκληρωθεί το Φθινόπωρο. Αν θα προχωρήσει κάτι μέχρι το τέλος Ιουλίου, αυτό είναι το πάνω μέρος της Πλατείας αλλά όχι και η τάφρος, όπως τους ελέχθη. Κάποιοι θεωρούν πως το έργο συνολικά θα παραδοθεί τον Νοέμβριο.

Σχετικά ρωτήσαμε και τον πρόεδρο της Κεντρικής Επιτροπής Αλλαγών και Απαιτήσεων (ΚΕΑΑ) κ. Στράτη Ματθαίου, ο οποίος κατόπιν επικοινωνίας με εκπρόσωπο του δήμου, μας ενημέρωσε πως η εκτίμηση παραγόντων του δημαρχείου είναι ότι μάλλον είναι ανέφικτη η παράδοση του έργου πριν το φθινόπωρο. Δεν έχει υποβληθεί οποιοδήποτε αίτημα και αν συμβεί κάτι τέτοιο θα εξετάσουμε και το θέμα της επιβολής προστίμου, είπε ο κ. Ματθαίου, ερωτηθείς σχετικά.

Όπως είναι γνωστό, η ΚΕΑΑ κατέληξε το Μάρτιο του 2017 σε συμφωνία με τους εμπλεκόμενους (Εργολάβο, αρχιτέκτονα και Δήμο) ότι το έργο θα παραδιδόταν στις 3/1/2018, διαφορετικά θα ενεργοποιούνταν «ποινικές ρήτρες» που προέβλεπαν την επιβολή προστίμου €6.000 ημερησίως στον εργολάβο. Ετέθη νέο χρονοδιάγραμμα που προέβλεπε παράδοση του έργου στις 24/7/2018 και μάλιστα για να υλοποιηθεί ο συγκεκριμένος στόχος, ο εργολάβος δεσμεύθηκε να επιστρατεύσει συνολικά 220 υπαλλήλους από 120 που (θεωρητικά) εργάζονταν μέχρι τότε στην Πλατεία.

Αξίζει να σημειωθεί, πως με βάση τη συμφωνία του Μάρτη του 2017, σε περίπτωση που δεν θα παραδίδετο το έργο μέχρι τις 3/1/2018 θα επιβαλλόταν χρηματική ποινή €6.000 την ημέρα αλλά το ποσόν δεν αποκόπτετο αμέσως ώστε να μπορεί ο εργολάβος να εξακολουθήσει να λειτουργεί και το συνολικό ποσόν του προστίμου συμφωνήθηκε να αποκοπεί από την εγγυητική που είχε καταθέσει ο εργολάβος. Πάντως, κάποιοι εκφράζουν φόβους ότι τελικά ο Δήμος ίσως μείνει οικονομικά εκτεθειμένος.

Η αρχική παράταση που δόθηκε μέχρι τις 3/1/2018 κάλυπτε όλους ανεξάρτητα τους λόγους που θα μπορούσαν να δικαιολογήσουν παράταση χρόνου για γεγονότα που συνέβηκαν μέχρι την ημερομηνία της απόφασης της ΚΕΑΑ (9.3.2017), είτε αυτοί οι λόγοι είχαν εγερθεί από τον Ανάδοχο με τη μορφή απαίτησης ή προειδοποίησης, είτε όχι.

Η ΚΕΑΑ είχε αποφασίσει επίσης, ότι δεν θα γίνει οποιαδήποτε τμηματική παραλαβή μέρους του έργου, ανεξάρτητα της προγραμματισθείσας, τότε, παράδοσης της γέφυρας για χρήση από το κοινό.

Το έργο της Πλατείας άρχισε το 2012 και ο αρχικός εργολάβος (Μιλτιάδης Νεοφύτου) είχε προγραμματίσει να παραδώσει τη γέφυρα στις 6/2/2013 ενώ ο χώρος στάθμευσης της λεωφόρου Ομήρου θα παραδιδόταν στις 2/2/2014.

Στη συνέχεια (Φεβρουάριο του 2014) στον αρχικό εργολάβο κατεβλήθησαν €522.000 και αποχώρησε, οπόταν προκηρύχθηκε νέα προσφορά και την ολοκλήρωση του έργου ανέλαβε η εταιρεία «Lois Builders».

Στις 23.11.2014, το Συμβούλιο Προσφορών του Δήμου ανάθεσε τον διαγωνισμό για την ανάπλαση της πλατείας Ελευθερίας και του περιβάλλοντα χώρου στον χαμηλότερο προσφοροδότη, έναντι του ποσού των €13.505.247. Η σύμβαση με τον Ανάδοχο υπογράφηκε στις 23.12.2014, με ημερομηνία έναρξης εργασιών την 14.1.2015 και ολοκλήρωσης την 6.4.2016.

Η πρόοδος των εργασιών παρουσίαζε σημαντική καθυστέρηση λόγω διαφόρων προβλημάτων που προέκυψαν κατά τη διάρκεια εκτέλεσης του έργου.